## La Generalitat trau a licitació la nova plataforma tecnològica de governança de la dada que permetrà millorar els servicis públics

*** La DGTIC licita l’adquisició de llicències de programari per a la nova plataforma corporativa de govern de la dada
* Esta és la segona fase del projecte ‘Ànima’, que pretén aprofitar al màxim el valor de les dades que gestiona la Generalitat
* L’objectiu és millorar les relacions amb la ciutadania, les empreses i altres administracions sobre la base del coneixement**

La Direcció General de Tecnologies de la Informació i les Comunicacions (DGTIC) ha tret a licitació l’adquisició de llicències de programari per a posar en marxa la nova plataforma tecnològica de governança de la dada i de models d’intel·ligència artificial (IA).

La plataforma permetrà obtindre i governar dades de qualitat i models d’intel·ligència artificial (IA) basats en estes. Així mateix, permetrà la seua publicació com a dades obertes perquè aporten valor a la societat.

La licitació tindrà una duració de tres anys i compta amb un pressupost d’execució de 3.399.524,63 euros (sense IVA). La iniciativa és finançada amb fons europeus Next Generation EU, a través del Pla de recuperació, transformació i resiliència.

El director general de Tecnologies de la Informació i les Comunicacions, José Manuel García Duarte, ha assegurat que esta licitació “ens permetrà implantar la nova plataforma de governança de la dada, amb la qual transformarem la gestió pública en la Generalitat, dotant l’Administració valenciana de l’eficiència i transparència que demana la societat”.

La DGTIC, dependent de la Conselleria d’Hisenda, Economia i Administració Pública, inicia amb esta licitació la segona fase del projecte ‘Ànima’, una iniciativa que permetrà traure el màxim valor a la ingent quantitat de dades que allotja, gestiona i custodia la Generalitat, tant de la ciutadania com de les empreses i la mateixa organització, i que creix de manera sostinguda.

A més, per a poder millorar la qualitat dels servicis que oferix l’Administració valenciana a la ciutadania, és necessari organitzar i coordinar tots els processos d’analítica avançada de dades, amb els quals es podran incorporar sistemes intel·ligents capaços d’optimitzar la gestió i donar eixida al gran potencial d’informació que constituïx el conjunt de sistemes de la Generalitat.

L’objectiu d’esta licitació és triple. D’una banda, que la ciutadania puga disposar de tota la seua informació actualitzada, sobre la seua relació amb l’Administració; que les empreses disposen també de les seues dades i d’accés a dades obertes de qualsevol sector econòmic i social, per a millorar la seua productivitat i oferir nous servicis, i que la Generalitat puga millorar la presa de decisions sobre la base del coneixement.

El projecte s’emmarca dins del Pla estratègic de transformació digital de l’Administració (GEN Digital 2025) i és una de les iniciatives estratègiques fonamentals dins del Pla Simplifica 2024-2026.

**Oficina de la Dada**

El mes de juliol passat, la Generalitat va adjudicar un contracte per al disseny i desenrotllament de la metodologia que establirà les bases del nou model de govern de la dada de la Generalitat. Este nou model permetrà a l’Administració valenciana governar les dades que gestiona i promoure una cultura de la dada entre el personal empleat públic, així com garantir la disponibilitat, integritat, usabilitat i seguretat de les dades.

La licitació que s’acaba de publicar dona pas a la següent fase del projecte: la implantació de la plataforma tecnològica de govern de la dada. L’objectiu és disposar d’un programari per a poder aplicar el model i obtindre dades de qualitat, sense discrepàncies que puguen provocar errors o confusions.

D’esta manera, es podrà obtindre l’anhelat *golden record*, o registre d’or, de la ciutadania i les empreses en la Generalitat, és a dir, el millor registre possible de dades d’una persona o entitat, que combina informació de múltiples sistemes en una vista única, precisa, completa i totalment de confiança.

Tot això serà coordinat des de l’Oficina de Simplificació Administrativa i Govern de la Dada, dependent de la Direcció General de Simplificació Administrativa de Presidència. Esta oficina serà l’encarregada de posar en marxa l’estratègia basada en la dada única i harmonitzarà l’acció de tots els departaments de la Generalitat per a implantar definitivament un sistema públic de gestió de les dades per a la seua reutilització i revaloració.

**Nova plataforma**

La licitació que es publica ara permetrà a la Generalitat disposar de la tecnologia i les ferramentes adequades per a facilitar i accelerar la posada en marxa del seu nou model de governança de la dada.

Les solucions triades ajudaran a centralitzar el govern de la informació en un únic punt i de manera corporativa, i durant totes les etapes del seu cicle de vida. A més, permetran als usuaris trobar, preparar, entendre i usar fàcilment les dades, connectant les persones amb les dades i el coneixement que necessiten.

Així mateix, la nova plataforma permetrà aportar dades de valor a tots els sistemes d’informació que s’estan començant a desenrotllar en la Generalitat, inclosos aquells que utilitzen tecnologies disruptives, com la intel·ligència artificial i l’automatització robòtica de processos (RPA).

Fecha: 23/09/2024